另一方面，量子力學入面「光係一束束嘅能量」呢個諗頭係源自波粒二象性（Wave-particle duality）嘅諗法。呢個諗法指出，微觀粒子同時會有波動（Wave；能量嘅一種擾動）同粒子（Particle；一種物質）嘅特性－例如係光咁，佢喺古典物理學度一般都畀人當係波動嘅一種，而唔係物質，但係量子力學就話光有某啲粒子先至有嘅特性（亦即係所謂嘅光子）－好似係光電效應所顯示咗嘅「冇得砍件」呢樣特質。而事實係，後嚟嘅實驗又發現咗電子－本嚟畀人認為係粒子嘅一種－會好似波動咁樣，曉繞射（Diffraction；指波動喺通過物件嘅邊緣嗰陣會轉彎嘅現象）。於是乎就產生咗一個問題：本嚟物理學界諗住波動同粒子－能量還能量，物質還物質－係完全唔同嘅兩樣嘢，但係而家知道咗之前認為佢係粒子嘅嘢可以出現好似波動咁嘅行為，而之前認為佢係波動嘅嘢可以出現好似粒子咁嘅行為，咁到底代表咗啲乜？